KOMISIJOS REGLAMENTAS (EB) Nr. 181/2006
2006 m. vasario 1 d.
įgyvendinantis Reglamentą (EB) Nr. 1774/2002, susijusį su organinėmis trąšomis ir dirvožemio savybes gerinančiomis medžiagomis, išskyrus mėšlą, ir iš dalies keičiantis tą reglamentą
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2002 m. spalio 3 d. Europos Parlamento ir Tarybos reglamentą (EB) Nr. 1774/2002, nustatantį sveikatos taisykles gyvūninės kilmės šalutiniams produktams, neskirtiems vartoti žmonėms (1), ypač į jo 20 straipsnio 2 dalį, 22 straipsnio 2 dalį ir 32 straipsnio 2 dalį,
kadangi:
(1)
Reglamentas (EB) Nr. 1774/2002 draudžia ganyklose vartoti organines trąšas ir dirvožemio savybes gerinančias medžiagas, išskyrus mėšlą. Šis draudimas atitinka dabartinį ES draudimą dėl pašarų. Juo siekiama apsisaugoti nuo ganyklų, kuriose gali būti 2 kategorijos ir 3 kategorijos medžiagų, galimos taršos pavojaus. Toks pavojus gali kilti tuo atveju, kai ganoma tiesiogiai ganyklose arba jose augantys žoliniai augalai gali būti naudojami kaip silosas ar šienas ūkyje laikomiems gyvūnams. Reglamentas nustato, kad priemonės tokiam draudimui įgyvendinti, įskaitant ir kontrolės priemones, turi būti priimamos, pasikonsultavus su tam tikru mokslo komitetu.
(2)
Įvairūs mokslo komitetai pareiškė daug mokslinių nuomonių, aktualių organinių trąšų ir dirvožemio savybes gerinančių medžiagų panaudojimui žemėje. Joms priskiriamos pirmiausia 1998 m. rugsėjo 24 d. ir 25 d. Mokslo iniciatyvinio komiteto nuomonė dėl žinduolių kilmės organinių trąšų saugos, antra, 2001 m. balandžio 24 d. Toksiškumo, ekotoksiškumo ir aplinkos mokslo komiteto nuomonė dėl apdoroto dumblo patogenų kiekiui sumažinti vertinimo, trečia, 2001 m. gegužės 10 d. ir 11 d. Mokslo iniciatyvinio komiteto nuomonė dėl atrajotojų medžiagų kilmės organinių trąšų saugos, ketvirta, 2004 m. kovo 3 d. Europos maisto saugos institucijos Biologinių pavojų mokslinės grupės nuomonė dėl saugos ir biologinio pavojaus priešpriešos, įskaitant USE pavojų, susijusį su organinių trąšų ir dirvožemio savybes gerinančių medžiagų naudojimu ganykloje.
(3)
Šiose mokslinėse nuomonėse rekomenduojama, kad tariamai USE užkrato turintys gyvūnų audiniai nebūtų dedami į organines trąšas ir dirvožemio savybes gerinančias medžiagas, naudojamas galvijams pasiekiamoje žemėje. Laikantis tam tikrų sveikatai keliamų sąlygų, įskaitant kaitinimą ir saugaus šaltinio suradimą (tai labai sumažina galimų pavojų riziką), kitos medžiagos gali būti naudojamos organinių trąšų ir dirvožemio savybes gerinančių medžiagų gamybai.
(4)
Atsižvelgiant į šias pareikštas mokslines nuomones, reikėtų nustatyti taisykles dėl organinių trąšų ir dirvožemio savybes gerinančių medžiagų bei irimo likučių ir komposto panaudojimo žemėje įgyvendinimo, taip pat jų kontrolės priemones.
(5)
Šiame reglamente numatytos įgyvendinimo priemonės neturėtų pažeisti pereinamojo laikotarpio priemonių, šiuo metu taikomų pagal Reglamentą (EB) Nr. 1774/2002.
(6)
Reikėtų sudaryti galimybę pateikti į rinką ir eksportuoti organines trąšas ir dirvožemio savybes gerinančias medžiagas, laikantis nuostatos, kad paisoma šiame reglamente nurodytų sąlygų.
(7)
Šiame reglamente numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Dalykas ir taikymo sritis
1. Šis reglamentas nepažeidžia pereinamojo laikotarpio priemonių, priimtų pagal Reglamentą (EB) Nr. 1774/2002.
2. Valstybės narės gali taikyti griežtesnes nacionalines taisykles, nei yra numatytos šiame reglamente, susijusias su organinių trąšų ir dirvožemio savybes gerinančių medžiagų panaudojimo jų teritorijoje būdu, kai tokios taisyklės taikomos dėl gyvūnų ir visuomenės sveikatos.
2 straipsnis
Pakeitimas
Reglamento (EB) Nr. 1774/2002 I priedo 39 punktas pakeičiamas taip:
„39)
„ganykla“ - tai žole arba kitomis žolėmis apaugusi žemė, kurioje ganomi ūkinės paskirties naminiai gyvūnai; išskyrus žemę, kurioje organinės trąšos ir dirvožemio savybes gerinančios medžiagos buvo panaudotos pagal Komisijos reglamentą (EB) Nr. 181/2006 (2);
3 straipsnis
Organinėms trąšoms ir dirvožemio savybes gerinančioms medžiagoms keliami reikalavimai
Organinės trąšos ir dirvožemio savybes gerinančios medžiagos gaminamos išimtinai iš 2 kategorijos ir 3 kategorijos medžiagų.
4 straipsnis
Patogenų kontrolė, pakavimas ir ženklinimas etiketėmis
Organinės trąšos ir dirvožemio savybes gerinančios medžiagos atitinka šio priedo I ir II dalyse nurodytus reikalavimus, susijusius su patogenų kontrole, pakavimu ir ženklinimu etiketėmis.
5 straipsnis
Transportavimas
Organinės trąšos ir dirvožemio savybes gerinančios medžiagos transportuojamos, laikantis šio priedo III dalyje nurodytų reikalavimų.
6 straipsnis
Panaudojimas ir ypatingi ganymo apribojimai
1. Šio priedo IV dalyje išdėstyti ypatingi ganymo apribojimai taikomi tais atvejais, kai ganykloje naudojamos organinės trąšos ir dirvožemio ypatybes gerinančios medžiagos.
2. Produktai, gauti perdirbus gyvūninės kilmės šalutinius produktus perdirbimo įmonėje pagal Reglamentą (EB) Nr. 1774/2002, tiesiogiai nenaudojami ūkinės paskirties naminiams gyvūnams pasiekiamoje žemėje.
7 straipsnis
Dokumentai
Už žemę, kurioje naudojamos organinės trąšos ir dirvožemio savybes gerinančios medžiagos ir kuri pasiekiama ūkinės paskirties naminiams gyvūnams, atsakingas asmuo mažiausiai dvejus metus saugo dokumentus dėl:
a)
panaudotų organinių trąšų ir dirvožemio savybes gerinančių medžiagų kiekių;
b)
organinių trąšų ir dirvožemio savybes gerinančių medžiagų panaudojimo dienos ir žemės vietų;
c)
galvijų ganymo žemėje ir žemės apsėjimo ir apsodinimo pašarinėmis kultūromis dienų.
8 straipsnis
Pateikimas į rinką, eksportas ir tranzitas
Organinės trąšos ir dirvožemio savybes gerinančios medžiagos pateikiamos į rinką, eksportuojamos ir vežamos tranzitu, laikantis šio priedo I ir II dalyse nurodytų reikalavimų.
9 straipsnis
Kontrolės priemonės
1. Kompetentinga institucija imasi visų būtinų priemonių, kad būtų užtikrinta atitiktis šiam reglamentui.
2. Kompetentinga institucija reguliariai kontroliuoja žemę, kurioje naudojamos organinės trąšos ir dirvožemio savybes gerinančios medžiagos ir kurią pasiekia ūkinės paskirties naminiai gyvūnai.
3. Jei patikrinimo metu kompetentinga institucija nustato, kad nesilaikoma šio reglamento reikalavimų, tai ši institucija imasi atitinkamų veiksmų.
10 straipsnis
Įsigaliojimas
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Jis taikomas nuo 2006 m. balandžio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. vasario 1 d.